ประกันสังคม เตือน "อย่าหลงเชื่อเพจปลอม" แอบอ้าง ชื่อสำนักงานประกันสังคม เพื่อหลอกให้ซื้อข้าวสารราคาถูก
นางสาวลัดดา แซ่ลี้ รองเลขาธิการสำนักงานประกันสังคม ในฐานะโฆษกสำนักงานประกันสังคม เปิดเผยถึงกรณีการเผยแพร่เรื่องสำนักงานประกันสังคมขายข้าวหอมมะลิตราส้มโอ ขนาดบรรจุ 50 กิโลกรัม ราคา 250 บาท คิดค่าส่ง 50 บาท ว่า ในเรื่องนี้ สำนักงานประกันสังคม ขอชี้แจงว่าประเด็นดังกล่าว เป็นข้อมูลเท็จ อย่าหลงเชื่อ ซึ่งสำนักงานประกันสังคมไม่มีนโยบายการจำหน่ายข้าวหอมมะลิยี่ห้อดังกล่าว นอกจากนี้ ยังพบพวกมิจฉาชีพ จัดทำเพจ Facebook ปลอม แอบอ้างชื่อสำนักงานประกันสังคมจำนวนมาก สร้างความเสียหายแก่สำนักงานประกันสังคม ขอแจ้งเตือนให้ผู้ประกันตนโปรดระมัดระวังอย่าหลงเชื่อเป็นอันขาด หากผู้ประกันตนพบเห็นเพจปลอม หรือแพลตฟอร์มออนไลน์ต่างๆ ที่แอบอ้างชื่อสำนักงานประกันสังคมโปรดแจ้งมายังสำนักงานประกันสังคม หรือหากผู้ใดเป็นผู้ได้รับความเสียหายจากการโอนเงินให้มิจฉาชีพดังกล่าว สามารถแจ้งความกับตำรวจเพื่อดำเนินคดีตามกฎหมายได้ทันที หากผู้ประกันตนประสงค์จะรับทราบข้อมูลข่าวสารจากสำนักงานประกันสังคม สามารถติดตามได้ที่เว็บไซต์ www.sso.go.th หรือสายด่วนกระทรวงแรงงาน 1506 ตลอด 24 ชั่วโมง ไม่เว้นวันหยุดราชการ